Csütörtökön is Soros György látogatása ellen tüntetett a Civil Összefogás Fórum (CÖF) az Európai Bizottság brüsszeli épülete előtt, írja az MTI. Csizmadia László, a CÖF alapítója arra szólított fel, hogy nem szabad beengedni a sorosizmust a menekültekkel.

A külföldiül nem tudó álcivilek az MTI szerint 60-an lehettek, elénekelték a himnuszt, miközben a Soros-lobbi megállítására, az illegális migráció feltartóztatására és Orbán Viktor miniszterelnök támogatására felszólító táblákat tartottak a magasba.

Csizmadia szerint igazságtalan, hogy Jean-Claude Juncker, az Európai Bizottság elnöke és több uniós biztos is fogadja Soros Györgyöt, míg a magyarokat nem hallgatják meg. Azt pedig tagadta, hogy repülővel utaztatták Brüsszelbe a tüntetőket, állítása szerint a CÖF négy vezetőjén kívül mindenki más busszal érkezett.